Kies altyd vir jou Godgegewe self - Solidariteit WêreldSolidariteit Wêreld
Tuis › 10 minute voor werk Juig › Kies altyd vir jou Godgegewe self
Kies altyd vir jou Godgegewe self
Woensdag | 14 Augustus | 2019
Lees Spreuke 19:8; 1 Korintiërs 15:10 en Sefanja 3:16–17.
Hebreërs 7 beskryf vir ons eienskappe wat Jesus uniek maak:
In die rolprent Forrest Gump vra iemand vir die hoofkarakter: "Wie wil jy graag wees wanneer jy eendag groot is?" Forrest kyk die persoon verbaas aan en met wonderlike wysheid gee hy hierdie pragtige antwoord: "Kan ek nie maar net ek wees nie?"
As jy weet wie jy is verander dit hoe jy optree en uiteindelik bepaal dit ook hoe jy kies. Ons glo die leidraad lê in wat God van jou dink. Hy sê in Jesaja 43–49 presies wat Hy van sy volk Israel dink. Deur die nuwe verbond het jy as gelowige kind van die Here ook deel daaraan. Vul dus gerus jou naam in op die stippellyne in hierdie los aanhalings as jy wil weet wat God van jou persoonlik dink.
"Luister nou mooi, my dienaar . . . sê Hy wat jou gemaak het, wat jou gevorm het in jou moeder se skoot" (Jes. 44:1–2).
"Ek het jou by jou naam . . . geroep. Jy behoort aan My." (Jes. 43:1).
"Omdat jy vir My kosbaar en belangrik is . . . omdat Ek jou liefhet . . . " (v. 4).
"Ék sal jou nie vergeet nie . . .! Kyk, Ek het jou naam in my hand gegraveer . . ." (Jes. 49:15–16).
Sjoe, Hy het sy liefde vir jou bewys deur Jesus aan 'n kruis te laat sterf en te laat opstaan. Daarom kan jy maar maak soos Michael W. Smith sing: "When you see life through His eyes, you're all right". As jy die lewe deur sy oë sien, is alles reg. Eintlik nog beter as alles reg . . .
Die volgende feëverhaaltjie illustreer hoe belangrik erkenning en waardering vir mense is: Daar was 'n dogtertjie wat in die veld gaan stap het. Sy kom toe af op 'n skoenlapper wat tussen dorings vassit en het hom bevry. Die skoenlapper het weggevlieg en sy het verder gestap. Skielik was die skoenlapper weer terug by haar. Dit verander egter voor haar oë in 'n feetjie wat vir haar sê: "Enige wens wat jy wens sal ek vir jou laat waar word."
Die dogtertjie het opgewonde gesê: "Ek wens dat ek altyd gelukkig sal wees!" Die feetjie sê toe haar wens het waar geword, fluister iets in haar oor en vlieg weg. Sy het die feetjie nie weer gesien nie.
Die dogtertjie het grootgeword en was tot op haar oudag gelukkig. Sy het 'n lewensvreugde uitgestraal wat regtig aansteeklik was. Uiteindelik het een van die dorpsbewoners vir haar gevra wat die geheim was van haar wonderlike aansteeklike vreugdevolle lewe. Sy het geantwoord: "'n Feetjie het in my oor gefluister."
"Wat het die feetjie gesê?" was die nuuskierige vraag.
"Sy het gesê: 'Elke persoon, maak nie saak hoe sterk hulle voorkom nie, het jou nodig!'" Dis ook waar van ons! As ons altyd daar is vir ander, en hulle wil help, maak dit ons gelukkig.
Hierdie is 'n uittreksel uit Nader Aan God Nader Aan Mekaar deur Ewald Van Rensburg
Hierdie boek, en ander dagstukkieboeke deur Struik Christian Media is nou beskikbaar by CUM Boeke: https://www.cumbooks.co.za/nader-aan-god-nader-aan-mekaar-flex-cover